God se waspoeier Markus 7:1-23; Sagaria 3:1-4
1. Die vlek op die mens (Markus 7)
Die Jode het baie reinigingswette gehad. Daar was soveel dinge wat hulle onrein kon maak, byvoorbeeld om die verkeerde vleis te eet, sekere siektes of om aan 'n dooie dier of mens te raak. Dit het vir die Jode aangedui dat hulle geestelik en moreel vuil was en daarom moes hulle hulleself konstant reinig.
Toe Jesus op die toneel verskyn, maak Hy 'n radikale stelling. In vers 19 staan daar: "Daarmee het Hy alle kos rein verklaar …" Vir die Jode het dit 'n ingrypende implikasie gehad. Jesus sê inderwaarheid vir hulle dat dit nie meer nodig is om al die reinigingswette te onderhou nie, want dit het tot vervulling gekom. Hulle het seker gewonder: hoe kan dit tog wees? Die antwoord lê by God se waspoeier.
2. God se skoonmaakmiddel (Sagaria 3)
In die eerste vers van hoofstuk 3 word Sagaria in 'n visioen geneem na die middel van die tempel. En dan skryf hy: "Ek het die hoëpriester Jesua voor die engel van die Here sien staan." Sagaria het 'n visioen ervaar in die Allerheiligste terwyl Jesua voor die engel van die Here staan. Wat skokkend was, was dat Jesua, die hoëpriester, vuil was! Hy was onrein! Sagaria kon waarskynlik sy oë nie glo nie. Die volk sou hom hoegenaamd nie toelaat om so voor God te verskyn nie.
God was besig om vir Sagaria 'n profetiese visioen te gee sodat hy kon sien hoe lyk die mens voor God. Ten spyte van al ons moeite om rein, skoon en goed te wees, sien God ons harte en wat daar aangaan. Hy sien hoe vol sonde en vuil ons is. Net voor Sagaria in verdriet neersak, hoor hy die volgende woorde: "Trek uit dié liederlike vuil klere van hom." En dan sê hy vir Jesua:
Ek het jou oortredings vergewe en Ek gaan vir jou skoon klere aantrek … Ek gaan my dienaar Loot nou bring … en Ek gaan die sonde van hierdie land op een enkele dag wegneem.
God was besig om vir Sagaria te wys wat Hy in die toekoms sou doen. Hy was op pad om die sonde in ons lewe skoon te was. In 2 Korintiërs 5:21 staan daar: "Christus was sonder sonde, maar God het Hom in ons plek as sondaar behandel sodat ons, deur ons eenheid in Christus, deur God vrysgespreek kan wees." God het Jesus met ons sonde aangetrek. Jesus het die skuld vir ons betaal en ons straf gedra, sodat ons, soos Jesua nuwe klere kan aantrek. God het dié wat in Hom glo rein gemaak en duur skoon klere vir ons aangetrek (kyk Openbaring 19:7-8). Dit het Jesus se bloed gekos, God se waspoeier, om die vlek in ons harte skoon te maak.
Tot alles in staat? Psalm 117
Die langste hoofstuk in die Bybel is Psalm 119.
Die middelste hoofstuk in die Bybel is Psalm 118.
Die kortste hoofstuk in die Bybel is Psalm 117:
 Prys die Here, alle nasies,
loof Hom, alle volke,
 want sy liefde vir ons is sterk,
aan die trou van die Here
is daar geen einde nie!
Hierdie psalm is baie eenvoudig saamgestel. Dit bestaan net uit twee verse. Dit begin in die ou Hebreeus met Halleluja en eindig ook weer daarmee. Die hele psalm word met ander woorde in sy geheel met die woord Halleluja omarm. In ons Afrikaanse Bybels word die woord Halleluja vertaal met "Prys die Here"!
Vers 1 gee 'n dubbele opdrag:
prys die Here;
Vers 2 gee 'n dubbele rede waarom Hy geprys en geloof moet word:
want sy liefde vir ons is sterk (geweldig - 1933/53-vertaling);
aan die trou van die Here is daar geen einde nie.
Om te loof en te prys word gewoonlik saam genoem en gedoen. Ons praat van lofprysing (Engels: praise and worship). Lofprysing lei ons gedagtes geheel en al van onsself af weg, en laat ons net op God fokus – spesifiek op wie Hy is! Dit skuif ons eie lewe met al ons aardse worstelinge totaal op die agtergrond en laat ons net op die Here God fokus. Dit laat ons al hoe meer besef dat die liefde van ons Here vir ons geweldig is – so geweldig groot dat Hy sy Seun vir ons gegee het om ons Syne te kon maak. Dit laat ons ook al hoe meer besef dat die trou van ons Here tot in ewigheid duur – anders as die onbetroubaarheid van die mens kan en moet ons Hom volkome op sy Woord neem.